**Haji Ismail bin Haji Abdul Majid** atau lebih dikenali sebagai *Ismail al-Kalantani* ("Mufti Kerajaan Pontianak") atau juga sebagai *Haji Ismail Pontianak* merupakan seorang tokoh ulama perantau. Khatib Masjid Muhammadi dekad 1940-an yang paling popular. Lahir pada 1882 sezaman dengan Mufti Haji Idris, Dato Perdana Haji Nik Mahmud, Tok Seridik dan Syeikh Osman Jalaluddin al-Kalantani. 

Haji Ismail bin Haji Abdul Majid lebih dikenali dengan panggilan Haji Ismail Pontianak kerana lamanya beliau berkelana dan bermastautin di Pontianak (Kalimantan Barat), bahkan pernah dilantik menjadi Mufti Kerajaan Pontianak - berkhidmat selama suku abad (1910 - 1935). 

Meskipun demikian, Haji Ismail akhirnya kembali menetap di Kelantan. Kerjaya awal tokoh lepasan Makkah ini dalam Perkhidmatan Majlis Agama Islam Kelantan (MAIK) bermula pada 1 Januari 1940 apabila beliau dilantik menjadi guru kitab di Jami' Merbau al-Ismaili dengan gaji permulaan $47.50 sebulan.Selanjutnya, beliau dipilih menganggotai Jemaah Ulama MAIK (10 April 1940 hingga 8 Februari 1947).Selain daripada itu, dilantik sebagai Penterjemah Arab (semenjak 1 Julai 1941). 

Zaman gemilang perkhidmatannya bermula pada 1 Mei 1943 apabila beliau dilantik menjadi Khatib di Masjid Muhammadi, Kota Bharu. Berbeza dengan tokoh-tokok khatib sebelumnya yang masih terikat dengan nota atau teks Arab sepenuhnya, Haji Ismail memperkenalkan khutbahnya secara spontan, dalam bahasa ibunda pula, terbukti sangat berkesan. Walaupun khutbahnya agak panjang, tetapi ahli jemaah tidak bosan. Ini kerana beliau bijak menyusun kata, pandai menyelit ungkapan bahasa "segar" bersesuaian dengan suasana yang mampu membuat sidang hadirin tidak jemu atau mengantuk.Beliau bukan sahaja popular di kalangan ahli jemaah dan anak-anak muridnya, malahan sangat disenangi oleh Sultan Ibrahim sehinggakan dilantik menjadi guru agama merangkap Imam di Istana baginda. 

Khatib panutan ini meninggal di rumahnya, Jalan Pengkalan Chepa, Kota Bharu pada tengah malam Isnin 18 Muharram 1370 bersamaan 29 Oktober 1950 dan dikebumikan di Kampung Labok, Machang - kampung asalnya. 

Satu-satu pusaka penulisan beliau yang diketahui sempat dicetak edar ialah Kitab Pedoman Kemuliaan Manusia (cetakan pertama 1938), setebal 320 muka iaitu sebuah karya "bunga rampai".

Rujukan
-------

* Rencana asal oleh Ismail Che Daud

Rujukan
-------

1. ↑  "Ulama-ulama Pontianak dan karya mereka - (Bahagian 3) - Utusan Malaysia - 31/03/2008 - WAN MOHD. SHAGHIR ABDULLAH". Diarkibkan daripada yang asal pada 2018-11-25. Dicapai pada 2018-11-25.
2. ↑  "Ismail al-Kalantani - Mufti Kerajaan Pontianak - Utusan Malaysia - 02/08/2004 - Oleh WAN MOHD. SHAGHIR ABDULLAH". Diarkibkan daripada yang asal pada 2018-11-25. Dicapai pada 2018-11-25.

Pautan luar
-----------

* Syeikh Wan Sulaiman - Syeikhul Islam Kedah Darul Aman - Utusan Malaysia - 19/04/2004 Diarkibkan 2018-11-25 di Wayback Machine
* Tokoh-tokoh ulamaʹ Semenanjung Melayu, Volume 1, Ismail Che Caud, Kelantan. Majlis Ugama Islam dan Adat Istiadat Melayu
* Tokoh Kelantan di Laman Pendidikan Kelantan Diarkibkan 2009-01-30 di Wayback Machine
* Ismail al Kalantani.
* Haji Ismail Pontianak.
* Haji Ismail Pontianak Diarkibkan 2011-04-14 di Wayback Machine
* Ismail al-Kalantani - Mufti Kerajaan Pontianak, Oleh WAN MOHD. SHAGHIR ABDULLAH
* Tuan Guru Haji Ismail Pontianak (1882-1950)
* HAJI ISMAIL PONTIANAK (1882 – 1950) Diarkibkan 2011-04-11 di Wayback Machine

  


| * l
* b
* s
Ulama-ulama tersohor dari Kelantan |
| --- |
| 
Tok Kenali · Haji Yaakub Lorong Gajah Mati · Haji Abdul Malek Sungai Pinang · Haji Ismail Pontianak · Haji Ali Pulau Pisang · Tok Selehor · Haji Abdullah Tahir Bunut Payong · Haji Daud Bukit Abal · Haji Awang Lambor · Mufti Haji Wan Musa · Haji Saad Kangkong · Syeikh Uthman Jalaluddin Penanti
 |